Rozsudok Krajského súdu Bratislava sp. zn. 4Cob/244/2017 z 20. 3. 2019
Rozsudok Krajského súdu Bratislava z 20. marca 2019, sp. zn. 4Cob/244/2017, ECLI:SK:KSBA:2019:1716203765.1
Súd: Krajský súd Bratislava
Spisová značka: 4Cob/244/2017
ECLI: ECLI:SK:KSBA:2019:1716203765.1
Dátum vydania: 20. 3. 2019
Forma: Rozsudok
Oblasť práva: Obchodné právo
Text rozhodnutia
Súd: Krajský súd Bratislava Spisová značka: 4Cob/244/2017 Identifikačné číslo súdneho spisu: 1716203765 Dátum vydania rozhodnutia: 21. 03. 2019 Meno a priezvisko sudcu, VSÚ: JUDr. Tatiana Pastieriková ECLI: ECLI:SK:KSBA:2019:1716203765.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Tatiany Pastierikovej a členiek senátu JUDr. Eleny Kúšovej a JUDr. Dany Šiffalovičovej v právnej veci žalobcu: QUALITA, s. r. o., Pannónska 1721/21, 900 21 Svätý Jur, IČO: 47 437 430, právne zastúpený SODOMA VULGAN, spol. s r.o., Kominárska 2,4, 831 04 Bratislava, IČO: 47 254 084, proti žalovanému: SVT Golem s.r.o., Mierové nám. 2/11 903 01 Senec, IČO: 35 727 128, o zaplatenie náhrady škody a iné vo výške 4.612,50 eur s príslušenstvom, o odvolaní žalobcu voči rozsudku Okresného súdu Pezinok č.k. 36Cb/147/2016-78 zo dňa 01.03.2017, takto r o z h o d o l : Krajský súd v Bratislave rozsudok Okresného súdu Pezinok č.k. 36Cb/147/2016-78 zo dňa 01.03.2017 p o t v r d z u j e . Žalovaný nemá právo na náhradu trov odvolacieho konania. o d ô v o d n e n i e : 1. Napadnutým rozsudkom súd prvej inštancie (ďalej len „súd“) rozhodol tak, že žalobu zamietol a žalovanému priznal voči žalobcovi náhradu trov konania. Súd vec právne posúdil na základe ustanovení § 8b ods. 1, § 8b ods. 2 písm. a), § 2 ods. 2, § 8 ods. 5, § 8a ods. 1, § 8a ods. 6 zákona č. 182/1993 Z.z. o vlastníctve bytov a nebytových priestorov (ďalej aj „ZoVBNP“), § 451 ods. 2 zákona č. 40/1964 Zb. Občiansky zákonník (ďalej len „OZ“), § 255 ods. 1 zákona č. 160/2015 Z.z. Civilný sporový poriadok (ďalej aj „CSP“). V odôvodení rozhodnutia uviedol, že žalobca sa žalobou doručenou súdu dňa 13.06.2016 domáhal toho, aby súd deklaroval povinnosť žalovaného zaplatiť žalobcovi sumu 4.612,50 eur s príslušenstvom a priznal mu náhradu trov súdneho konania, a to titulom nároku na náhradu škody. Uviedol, že nárok na náhradu škody mu vznikol z troch dôvodov, a to suma 2.820,89 eur ako suma uhradená žalovaným za spotrebu energií za obdobie, keď byty ešte neboli skolaudované, suma 1.552,50 eur ako fakturovaný poplatok na základe neoprávneného odberu vody a škoda vo výške 240,- eur za úhradu opravy kotolne za obdobie pred skolaudovaním bytov. Mal za to, že zodpovednosť žalovaného vyplýva z § 8 ods. 5 ZoVBNP, bolo povinnosťou žalovaného, ako správcu, upozorniť na skutočnosť, že spoločenstvo nemôže uhrádzať záväzky vzniknuté jednotlivým vlastníkom bytov z titulu bezdôvodného obohatenia. Uviedol, že dňa 14.09.2015 bola podpísaná zmluva medzi žalobcom a vlastníkmi bytov v dome na Q. X/E v J., čím došlo k nahradeniu žalovaného ako správcu. Svoju aktívnu legitimáciou zdôvodnil žalobca tým, že ako správca má oprávnenie zastupovať vlastníkov bytov aj pred súdom, a preto je aktívne aj pasívne legitimovaným, a to podľa § 8b ods. 1 prvá veta ZoVBNP. Poukázal na dodržanie subjektívnej a objektívnej premlčacej lehoty pri podaní žaloby, pasívnu vecnú legitimáciu žalovaného zdôvodnil odkazom na § 420 OZ v spojení s § 8b ods. 2 písm. a) ZoVBNP. Žalovaný vo vyjadrení uviedol, že ku dňu spísania vyjadrenia mal platnú Zmluvu o výkone správy a bol správcom predmetného polyfunkčného domu. Namietol nedostatok aktívnej vecnej legitimácie žalobcu a pasívnej vecnej legitimácie žalovaného. Mal tiež za to, že vznesený nárok je premlčaný. Okrem toho poukázal na skutočnosť, že zmluva o výkone správy nemala všetky potrebné náležitosti, vrátane chýbajúcich podpisov. Súd prvej inštancie po vykonanom dokazovaní zistil nasledovný skutkový stav. Predmetom konania bol peňažný nárok pozostávajúci z troch skutkových základov. Prvým skutkovým základom bolo porušenie právnej povinnosti žalovaného pri výkone podnikateľskej činnosti, ako správcu bytového domu, ktorého právna povinnosť bola daná osobitným zákonom č. 182/1993 Z.z. o vlastníctve bytov a nebytových priestorov, a v dôsledku porušenia ktorej došlo k porušeniu právnej povinnosti vlastníkov bytov a nebytového priestoru vo vzťahu k tretej osobe (BVS, a.s.), následkom ktorého si táto tretia osoba vzniesla nárok, a tento bol uspokojený žalovaným z majetku vlastníkov bytov a nebytových priestorov, čím došlo k zmenšeniu majetku vlastníkov bytov a nebytových priestorov. Druhým a tretím skutkovým základom bolo poskytnutie plnenia žalovaným, ako správcom bytového domu, z majetku vlastníkov bytov a nebytových priestorov za plnenia poskytnuté vlastníkom bytov a nebytového priestoru, nesúvisiace so správou bytov a nebytových priestorov, čím došlo k zmenšeniu majetku vlastníkov bytov a nebytových priestorov. Uviedol, že žalovaný pri takomto poskytnutí plnenia porušil svoju právnu povinnosť. Mal za to, že právny vzťah medzi žalobcom a žalovaným sa spravuje osobitným zákonom č. 182/1993 Z.z. o vlastníctve bytov a nebytových priestorov a subsidiárne Občianskym zákonníkom. V odôvodnení rozhodnutia k prvému skutkovému základu súd uviedol, že správca v súdnom konaní vystupoval ako zástupca, teda nie vo vlastnom mene a na vlastný účet, a preto nemal byť stranou sporu, nemal teda aktívnu vecnú legitimáciu, nakoľko táto prislúchala vlastníkom bytov a nebytových priestorov. V tejto súvislosti poukázal na rozhodnutie Najvyššieho súdu SR sp. zn. 3 Cdo 180/2008 zo dňa 15.10.2009, doktrinálny výklad a dôvodovú správu k zákonu č. 268/2008 Z.z.. Mal za to, že nie je možné rozdeliť konanie správcu, aby raz konal v mene vlastníkov bytov a nebytových priestorov a v konaní pred súdom, a pritom o tom istom hmotnom práve konal vo vlastnom mene. Súd preto žalobu v časti vzneseného nároku na náhradu škody, na zaplatenie sumy 1.552,50 eur, ako majetkovej ujmy, vzniknutej zaplatením tejto sumy spoločnosti Bratislavská vodárenská spoločnosť, a.s., zamietol pre nedostatok vecnej aktívnej legitimácie. Pokiaľ ide o druhý a tretí skutkový základ, tieto nároky súd posúdil ako poskytnutie plnenia vlastníkmi bytov a nebytového priestoru bez právneho dôvodu podľa § 451 ods. 2 OZ, pričom žalovaný pri tomto konaní porušil svoje povinnosti správcu bytového domu. Súd mal za to, že žalovaný ako správca nemohol konať za vlastníkov bytov a nebytových priestorov ohľadne majetku netýkajúceho sa správy bytového domu. Uviedol, že kolaudácia bola vykonaná a rozhodnutie bolo právoplatné dňom 22.02.2013, takže žiadne záväzky vzniknuté pred týmto dňom, bez ohľadu na ich splatnosť, sa netýkali správy predmetného bytového domu, žalovaný tak nebol oprávnený podľa ZoVBNP zastupovať pri vyporiadavaní týchto záväzkov vlastníkov bytov a nebytového priestoru a nemohol nakladať so zverenými prostriedkami tak, že splnil záväzok nesúvisiaci s výkonom správy bytového domu. Žalovaný poskytnutím sumy 2.820,89 eur a 240,- eur porušil svoju právnu povinnosť hospodáriť s majetkom vlastníkov bytov a nebytových priestorov v dome s odbornou starostlivosťou, v súlade s podmienkami zmluvy o výkone správy v zmysle § 8b ods. 2 písm. a) ZoVBNP), a v dôsledku tohto konania došlo k zmenšeniu majetku vlastníkov bytov a nebytových priestorov. Keďže vo vzťahu medzi žalovaným, ako predchádzajúcim správcom bytového domu a žalobcom, ako aktuálnym správcom bytového domu, išlo o vymáhanie škody, vzniknutej v dôsledku nedostatočného plnenia povinností správcu podľa zákona, teda ide o pohľadávku vlastníkov bytov a nebytového priestoru, potom aj v tomto mal žalobca konať v mene a na účet vlastníkov bytov a nebytového priestoru. Žalobca však konal vo vlastnom mene, teda nebol vecne aktívne legitimovaný. Súd preto žalobu v časti vzneseného nároku na náhradu škody na zaplatenie sumy 240,- eur a 2.820,89 eur, ako majetkovej ujmy vzniknutej zaplatením týchto súm spoločnosti STAV-COLOR investičná, s.r.o. a Q. Š., zamietol pre nedostatok vecnej aktívnej legitimácie, a žalovanému priznal náhradu trov konania. 2. Proti tomuto rozhodnutiu podal v zákonom stanovenej lehote odvolanie žalobca. Svoje podanie odôvodnili tým, že súd prvej inštancie dospel na základe vykonaných dôkazov k nesprávnym skutkovým zisteniam podľa § 365 ods. 1 písm. f) CSP, rozhodnutie súdu prvej inštancie vychádza z nesprávneho právneho posúdenia veci podľa § 365 ods. 1 písm. h) CSP. Žalobca namietal existenciu aktívnej vecnej legitimácie a poukázal na § 8b zákona č. 182/1993 Zb., ktorý súdy v rozhodnutia vykladajú tým spôsobom, že správca je od 01.07.2004 oprávnený vymáhať nedoplatky od iných vlastníkov bytov a nebytových priestorov priamo vo svojom mene, a teda nie v mene samotných vlastníkov. V tejto súvislosti poukázal na rozhodnutie Najvyššieho súdu SR, sp. zn. 3Cdo 180/2008 zo dňa 15.10.2009, rozhodnutie Krajského súdu v Bratislave, sp. zn. 6Co 508/2013 zo dňa 20.04.2015, rozhodnutie Krajského súdu v Bratislave, sp. zn. 6Co 472/2012 zo dňa 17.06.2013, ktoré uvádzajú právo správcu konať za vlastníkov bytov a nebytových priestorov vo vlastnom mene a v spore je preto aktívne vecne legitimovaným subjektom. Mal za to, že hoci spomínané rozhodnutia pojednávajú primáme o § 8b ods. 2 písm. e) je podľa jeho názoru plne možné vtiahnuť tieto rozhodnutia aj na postup správcu podľa § 8b ods. 2 písm. c). Uviedol, že argumentácia súdu, v zmysle ktorej nemožno akceptovať výklad krajského súdu je nedostatočná, a tým, že sa súd nevysporiadal s citovaným rozhodnutím Najvyššieho súdu SR, porušil princíp právnej istoty. Ďalej namietal, že žalobca v konaní vystupoval za vlastníkov bytov a nebytových priestorov a súd vyhodnotil podanú žalobu príliš formalisticky, hoci z podanej žaloby, vyjadrení a vykonávaného dokazovania bolo zrejmé, že žalobca koná ako zástupca vlastníkov bytov a nebytových priestorov na Q. K.. Č.. X v J., pričom poukázal na § 124 CSP. Vzhľadom na vyššie uvedené navrhol, aby odvolací súd napadnutý rozsudok zmenil tak, že žalovaný je povinný zaplatiť žalobcovi sumu 4.612,50 eur a nahradiť žalobcovi trovy konania a pre prípad, že by krajský súd nevyhovel tomuto návrhu na zmenu rozhodnutia, žiadal, aby zrušil rozhodnutie Okresného súdu Pezinok a vec mu vrátil na ďalšie konanie. 3. Žalovaný sa k odvolaniu nevyjadril. 4. Krajský súd v Bratislave, ako súd odvolací podľa § 34 zákona č. 160/2015 Z.z. Civilného sporového poriadku (ďalej len „CSP“), po preskúmaní obsahu spisu a napadnutého uznesenia v medziach daných rozsahom a dôvodmi odvolania (§ 379 a § 380 CSP) postupom bez nariadenia odvolacieho pojednávania dospel k záveru, že napadnutý rozsudok č.k. 36Cb/147/2016-78 zo dňa 01.03.2017 je potrebné potvrdiť ako vecne správny. 5. Podľa § 8b ods. 1 zákona č. 182/1993 Z.z. o vlastníctve bytov a nebytových priestorov (ďalej aj „ZoVBNP“) účinného ku dňu zistenia porušenia povinnosti vlastníkmi bytov ako aj ku dňu zmenšenia majetku a predovšetkým ku dňu podania žaloby, správca je povinný vykonávať správu domu samostatne v mene vlastníkov bytov a nebytových priestorov v dome a na ich účet a je oprávnený konať pri správe domu za vlastníkov bytov a nebytových priestorov v dome pred súdom. 6. Podľa § 387 ods. 1 CSP odvolací súd rozhodnutie súdu prvej inštancie potvrdí, ak je vo výroku vecne správne. 7. Podľa § 387 ods. 2 CSP ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody. 8. Odvolací súd sa v zmysle § 387 ods. 2 CSP stotožňuje s odôvodnením napadnutého rozhodnutia Okresného súdu Pezinok č.k. 36Cb/147/2016-78 zo dňa 01.03.2017, pretože vykazuje známky vecnej správnosti. V odvolaní žalobca neargumentuje žiadnymi skutočnosťami a dôkazmi, ktoré by mali za následok zrušenie daného rozhodnutia. Z konania pred súdom prvej inštancie i odvolacím súdom iný, než napadnutým rozsudkom vyslovený právny záver nevyplýva a v odvolaní uvedené argumenty nie sú spôsobilé privodiť iné právne hodnotenie stavu veci. 9. Vecnou legitimáciou, či už aktívnou alebo pasívnou, sa vo všeobecnosti v civilnom konaní rozumie oprávnenie účastníkov vyplývajúce z hmotného práva. Vecnú legitimáciu má ten z účastníkov, komu svedčí stav vyplývajúci z hmotného práva, teda kto je nositeľom subjektívneho práva (aktívna vecná legitimácia) alebo nositeľom subjektívnej povinnosti vyplývajúcej z hmotného práva (pasívna vecná legitimácia), o ktorých sa v konaní rozhoduje. Skúmanie vecnej legitimácie, či už aktívnej alebo pasívnej, je imanentnou súčasťou každého súdneho konania, pričom súd vecnú legitimáciu skúma vždy aj bez návrhu a aj v prípade, že ju žiadna zo strán nenamieta. Z hľadiska posúdenia vecnej legitimácie nie je rozhodujúce, či a na základe čoho sa určitá fyzická osoba alebo právnická osoba subjektívne cíti byť účastníkom určitého hmotnoprávneho vzťahu, ale vždy iba to, či účastníkom objektívne je alebo nie je. Nedostatok aktívnej legitimácie znamená, že ten, kto o sebe tvrdí, že je nositeľom hmotnoprávneho oprávnenia (žalobca), nie je nositeľom toho hmotnoprávneho oprávnenia, o ktoré v konaní ide, o nedostatok pasívnej legitimácie ide naopak vtedy, ak ten, o kom žalobca tvrdí, že je nositeľom hmotnoprávnej povinnosti (žalovaný) nie je nositeľom hmotnoprávnej povinnosti, o ktorú v konaní ide. 10. Odvolací súd sa stotožňuje s právnymi závermi, ku ktorým súd dospel v napadnutom rozhodnutí. Súd správne posúdil otázku chýbajúcej aktívnej vecnej legitimácie žalobcu v konaní. Na zdôraznenie správnosti napadnutého rozsudku, odvolací súd uvádza nasledovné. Podľa v danom čase účinného znenia § 8b ods. 1 ZoVBNP, bol správca povinný vykonávať správu domu samostatne v mene vlastníkov bytov a nebytových priestorov v dome a na ich účet a bol oprávnený konať pri správe domu za vlastníkov bytov a nebytových priestorov v dome pred súdom. Zákon č. 182/1993 Z.z. o vlastníctve bytov a nebytových priestorov v ustanovení § 8b upravuje zastúpenie vlastníkov bytov ex lege, pričom vychádza z princípu priameho zastúpenia, ktorého podstatou je, že zástupca vo vzťahu k tretej osobe uskutočňuje svoje vlastné vyhlásenie vôle, a to v mene a na účet zastúpeného, v dôsledku čoho pri priamom zastúpení vznikajú práva a povinnosti priamo zastúpenému. To znamená, že v konaniach sú aktívne a pasívne legitimovaní jednotliví vlastníci bytov a nebytových priestorov, títo sú účastníkmi konania a správca za nich koná iba ako zákonný zástupca (k rovnakým právnym záverom dospel Krajský súd v Bratislave napr. v rozhodnutí sp. zn. 7Co/220/2018 zo dňa 26.09.2018, sp. zn. 1Cob/135/2018 zo dňa 29.10.2018). Po preskúmaní veci, dospel odvolací súd k záveru, že medzi sporovými stranami neexistuje žiadny právny vzťah, právny vzťah existoval len medzi jednotlivými vlastníkmi bytov a nebytových priestorov a žalovaným. Žalobca je v právnom vzťahu s vlastníkmi bytov a nebytových priestorov na základe Zmluvy o výkone správy (ktorej kópia je žurnalizovaná na č. l. 28 a nasl. súdneho spisu), pričom tak v zmysle článku III. ods. 1 písm. f) predmetnej zmluvy o výkone správy, ako aj v zmysle zákona o vlastníctve bytov a nebytových priestorov, je žalobca povinný vykonávať správu domu v mene vlastníkov bytov a na ich účet. V danom prípade však žalobca v rozpore s vyššie uvedeným podal žalobu vo svojom mene napriek tomu, že na podanie takejto žaloby vo svojom mene nebol aktívne legitimovaný. Odvolací súd považuje za potrebné uviesť, že pokiaľ žalobca poukazoval na rozhodnutie Najvyššieho súdu SR sp. zn. 3Cdo 180/2008, závery v ňom vyslovené sa týkali oprávnenia správcu bytov a nebytových priestorov vyplývajúceho zo zákona č. 182/1993 v znení účinnom do novely tohto zákona vykonanej zákonom č. 268/2007 Z.z., účinnej od 01.07.2007. Do 30.06.2007 bol správca oprávnený konať vo vlastnom mene na účet vlastníkov bytov, avšak od uvedenej novely citovaného zákona, je správca oprávnený konať samostatne v mene vlastníkov bytov a na ich účet a je oprávnený konať pri správe domu za vlastníkov bytov a nebytových priestorov v dome pred súdom. Odvolací súd poukazuje na skutočnosť, že v súdnom spise chýba splnomocnenie žalobcu na zastupovanie vlastníkov bytov a nebytových priestorov v danom súdnom konaní, nakoľko plnomocenstvo pre správcu obsiahnuté v článku XII. Zmluvy o výkone správy domu, v zmysle ktorej „Vlastníci domu týmto splnomocňujú správcu na všetky právne úkony, ktoré vykonáva správca v mene vlastníkov na zabezpečenie povinností vyplývajúcich z výkonu správy podľa tejto zmluvy v prospech a v mene spoluvlastníkov domu, ktorí budú z týchto úkonov spoločne a nerozdielne zaviazaní.“, ani vymedzenie práv a povinností správcu v článku III. Zmluvy o výkone správy domu, podľa ktorého „Správca sa zaväzuje zastupovať vlastníkov bytov a nebytových priestorov v dome pri vymáhaní škody, ktorá im vznikla činnosťou tretích osôb“, nemožno v žiadnom prípade považovať za postačujúce na to, aby správca mohol vlastníkov bytov a nebytových priestorov v tomto súdnom konaní zastupovať. Odvolací súd nesúhlasí s argumentáciou žalobcu, podľa ktorého súd posudzoval otázku postavenia a označenia strán príliš formalisticky. Nesprávne určenie žalobcu, a tým nesprávne určenie aktívnej vecnej legitimácie v konaní, nie je nedostatkom, ktorý v konaní možno odstrániť. Jednou z úloh súdu v konaní je správne posúdiť a vyhodnotiť, či práve žalobca, označený v žalobnom návrhu, je nositeľom tvrdeného subjektívneho práva, pričom ak súd dospeje k záveru o nedostatku aktívnej vecnej legitimácie, nevyhnutným procesným následkom je strata sporu pre žalobcu. Nesprávne určená aktívna vecná legitimácia nie je odstrániteľnou vadou podania, súd nevyzýva na jej odstránenie. Ako nedôvodná sa preto odvolaciemu súdu javí námietka žalobcu, podľa ktorého mal súd s poukazom na § 124 CSP podanie posúdiť podľa jeho obsahu resp. námietka, že vykonané dokazovanie preukazuje, že žalobca uplatňoval práva vlastníkov bytov a nebytových priestorov. Na základe uvedeného má dovolací súd za to, že súd v konaní správne rozhodol, keď dospel k záveru o nedostatku aktívnej legitimácii žalobcu, v dôsledku čoho žalobu zamietol a žalovanému priznal voči žalobcovi náhradu trov súdneho konania. 11. O trovách odvolacieho konania bolo rozhodnuté v súlade s § 396 ods.1 CSP v spojení s § 257 CSP tak, že žalovanému náhradu trov odvolacieho konania nepriznáva, nakoľko mu žiadne nevznikli. 12. Toto rozhodnutie bolo prijaté senátom Krajského súdu v Bratislave pomerom hlasov 3:0. Poučenie: Proti tomuto rozhodnutiu je prípustné podať dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2019:1716203765.1 (dáta aktuálne k 14. 11. 2026). Záväzné je znenie zverejnené súdom.




